
Budapesti kerékpárutak elemzése és fejlesztési javaslatok

A tudományos diákköri dolgozatommal szeretném bemutatni budapesti kerékpározás kialakulásának mérföldköveit, a jótékony hatásait környezetre, városokra és a gazdaságra. Megismertetni az olvasóval a jelenlegi kerékpáros infrastruktúrát főváros szerte, majd ezen elemek értékelését bemutatni.
A XXI. században a kerékpáros közlekedés a reneszánszát éli. Egyre többen választják a kétkeréken való közlekedési módot a személygépjármű vagy a tömegközlekedés helyett. Ilyen igény mellett nélkülözhetetlen mélyebben megismerkedni a kerékpáros kultúra kialakulásával, a kerékpáros infrastruktúra kiépítettségének mértékével és a fejlesztési lehetőségekkel Budapesten. Ez a változás megannyi pozitív hatásával szemben majdnem ugyanannyi megoldandó feladatot hordoz magában. Ezek összetett kérdések, több résztvevővel kiknek az egyes szakterületükön a véleménye, tapasztalatai mind meghatározó elemei a megfelelő megoldás megtalálásának.
A vizsgálati munkarész során kerékpáros kultúra kialakulásával a kerékpárutak állapotával és a kerékpározás környezetre gyakorolt hatásaival foglalkozom. A bemutatáshoz segítség képpen nemzetközi példákat is említek, mely segít perspektívába helyezni a budapesti kerékpáros infrastruktúra fejlesztésének a kérdését.
Az értékelés során az egyes kerékpáros infrastruktúra elemek elhelyezkedését elemeztem, kérdőíves felmérés során szerzett adatokkal, és egyéni értékrendszer alkalmazásával. A kérdőív kérdései a kerékpáros infrastruktúra elemekre, a kerékpárút és a városi zöldfelületek kapcsolatára és a kerékpározók tapasztalatira vonatkoztak. Az eredmények megjelenítésére felhasznált analízis a hőtérkép készítése volt, melynek során meghatároztam kerékpárutak, kerékpártárolók, a Mol Bubi felvevő állomások elhelyezkedésének sűrűségét. A Nagykörút értékelését különböző általam meghatározott szempontok szerint végeztem el.
Az elvégzett értékelések során megállapítottam, hogy budapesti kerékpáros infrastruktúra kiépítése egyre nagyobb fejlődésen ment keresztül az utóbbi években, melynek folytatására továbbra is igény van. A kerékpáros infrastruktúra és az „élhető város” kialakításának a kérdése összefonódik, melynek kezdő lépése lehet a kerékpáros utak fejlesztése.



